Indigoara

Indigoara (Anodorhynchus leari) er en av tre arter i slekten Anodorhynchus, som består av store blålige araer. Arten finnes i Bahia, i Caatinga i det østre Brasil.

 Beskrivelse 
Indigoara blir cirka 70–75 cm lang, målt fra toppen av hodet til tuppen av stjerten. Fjærdrakten er indigoblå. Mer intens på oversiden og mørkere bakover mot stjerten, som er lang og kileformet. Nebbet er sort og kraftig. Arten har store gulfargede nakne hudflekker nederst på kinnene, mot roten av undernebbet, og tydelige gule hudringer med bar hud rundt øynene. I bakkant av øynene går hudringene ut i ei tynn, kort stripe. Lemmene er korte og har naken sort hud på føttene og sorte klør på tærne.

 Atferd 
Arten hekker i sandsteinklipper og legger normalt 1–2 egg. Fuglene eter ulike frø og palmenøtter fra blant annet licurípalmen.Neto, G. F. da S.; Alves de Sousa, A. E. B.; Neto, J. R. dos S. 2012. Novas informações sobre a dieta da Arara-azul-de-lear, Anodorhynchus leari Bonaparte, 1856 (Aves, Psittacidae). Ornithologia 5: 1-5.

 Trusler 
Arten står oppført på IUCNs rødliste som sterkt truet (En) av utryddelse og er dessuten oppført på CITES Appendix 1 og 2. Arten var i ferd med å dø ut på 1990-tallet, men ble reddet gjennom et avlsprosjekt og strenge lokale tiltak. Bestanden er nå økende og estimert til cirka 1100 fugler.

 Referanser 

 Eksterne lenker 


Kategori:Araer
Kategori:Kjæledyr
Kategori:Brasils endemiske fugler
Kategori:Dyr formelt beskrevet av Charles Lucien Bonaparte
Kategori:Fugler formelt beskrevet i 1856